Sibiu

Sibiu er en by i og hovedstad av Sibiu fylke, i det historiske landskapet Transilvania i Romania. 

Sibiu eller Hermannstadt på tysk ble grunnlagt av tyske nybyggere på 1100-tallet og var gjennom flere århundrer det kulturelle senteret for Siebenbürgen-sakserne (den eldste konstituerende gruppen av tyskerne i Romania), den tyskspråklige befolkningen i det som på tysk heter Siebenbürgen. Flere av innvandrerne som kom i middelalderen kom fra regionen rundt dagens Luxembourg.

Byen var fra 1400-tallet også et viktig handelssentrum. Byen var den viktigste av de syv etnisk tyske byene i området. Navnet Siebenbürgen (dvs. «syv borger») henspiller på disse syv tyske byene. Byen hadde de største befestningene i hele Siebenbürgen, bygget for å forsvare byen mot tyrkerne. Byen overlevde flere tyrkiske beleiringer, noe som gav opphav til betegnelsen «kristenhetens bolverk». Byens omland ble likevel gjennom historien ofte plyndret.

Frem til begynnelsen av 1700-tallet var byens befolkning utelukkende tysk (det etniske flertallet av befolkningen var utgjort av tyskere frem til 1941, under andre verdenskrig). Etter at Siebenbürgen kom under habsburgerne endret dette seg og byen fikk også en rumensk og ungarsk befolkning. Ved slutten av 1700-tallet gikk byen for å være Europas østligste by med postforbindelse.

Etter første verdenskrig kom byen, som fremdeles hovedsakelig var bebodd av tyskere og politisk hadde hørt under Østerrike-Ungarn, under Kongedømmet Romania, som følge av Trianon-traktaten i 1920. I slutten av 1930-årene var Siebenbürgen-sakserne ikke lenger i flertall i byen.

Andre verdenskrig og den sovjetiske okkupasjonen førte til at det tyske innbyggertallet sank som følge av flukt, deportasjon eller utvandring. Likevel levde det fortsatt ca. 20 000 Siebenbürgen-saksere i Sibiu fram til kommunismens fall i 1989. Antallet sank raskt i 1990-årene. Ifølge folketellingen i 2002 hadde byen 154 892 innbyggere, herav 148 269 rumenere (95,7 %), 3135 ungarere (2 %), 2508 tyskere (1,6 %), samt noen hundre sigøynere, jøder og andre.

En av de tidligere borgermestrene var Klaus Johannis (valgt i 2000 og gjenvalgt i 2004, 2008 og 2012) fra det demokratiske forumet til tyskere i Romania (FDGR/DFDR for kort). Johannis var også Romanias president mellom 2014 og 2025.

I 2007 var Sibiu europeisk kulturhovedstad sammen med Luxembourg. Initiativet til å dele denne æren med Sibiu ble tatt av byen Luxembourg.

 Vennskapsbyer 
  Bauru, Brasil, siden 1995
  Butuan, Filippinene
  Missouri, USA, siden 1994
  Deventer, Nederland, siden 2007
  Klagenfurt am Wörthersee, Østerrike, siden 1990
  Landshut, Tyskland siden 2002
  Marburg, Tyskland, siden 2005
  Mechelen, Belgia, siden 1996
  Rennes, Frankrike, siden 1999
  Valencia, Venezuela, siden 1993
  Wirral, Storbritannia, siden 1994
  Takayama, Gifu, Japan, siden 2009
  Durham, Nord-Carolina, USA, siden 2019

 Bilder 

 Fotnoter 

 Referanser 

 Eksterne lenker 

  Sibiu 825 (film), dokumentarfilm av Dumitru Budrala om historien til Sibiu/Hermannstadt fortalt på rumensk, også med engelske undertekster på YouTube

Kategori:Byer i Romania
Kategori:Byer i Transilvania
Kategori:Europeiske kulturhovedsteder